
ОБЩИ И АДМИНИСТРАТИВНИ РАЗПОРЕДБИ
Член 1 – Общи задължения

1.1. Бенефициентът е длъжен да изпълни проекта  съобразно описанието на проекта, съдържащо се в Приложение I и с оглед изпълнение на предвидените в него цели.

1.2. Бенефициентът трябва да изпълни проекта с грижата на добър стопанин, при спазване на изискванията за ефективност, прозрачност и старание, в съответствие с най-добрите практики в съответната област и с настоящия договор. За тази цел Бенефициентът трябва да осигури  всички финансови, човешки и материални ресурси, необходими за пълното и точно изпълнение на проекта и предвидени в описанието на проекта.

1.3. Бенефициентът изпълнява задълженията си самостоятелно или съвместно с един или повече партньори, ако такива са посочени в описанието на проекта  и договора. 

1.4. Партньорите участват в изпълнението на проекта и техните разходи са допустими и подлежат на доказване на същото основание както разходите, направени от Бенефициента. Основната част от проекта се осъществява от Бенефициента и, ако е приложимо, от неговите партньори.

1.5. Бенефициентът има право да сключва договори с изпълнители за осъществяването на ограничена част от проекта, ако естеството на проекта изисква това. 
За тези случаи Бенефициентът се задължава да прилага процедурите за избор на изпълнител, уредени в Закона за обществените поръчки и нормативните актове по прилагането му, когато се явява възложител по смисъла на чл. 7 и чл. 14, ал. 4 и 5 от Закона за обществените поръчки и чл. 1, ал. 4 от Наредбата за възлагане на малки обществени поръчки.
Бенефициентът се задължава да прилага процедурите за избор на изпълнител, уредени в Постановление № 55/ 12.03.2007 г. на Министерския съвет за условията и реда за определяне на изпълнител от страна на Бенефициенти на договорена безвъзмездна финансова помощ от Структурните фондове на Европейския съюз и от Програма ФАР на Европейския съюз, когато са налице условията за това. 

1.6.  Бенефициентът и Договарящият орган са единствените страни (наричани за краткост “страните”) по договора. Договарящият орган не се намира в договорни отношения с изпълнителите на Бенефициента във връзка с изпълнението на проекта. Само Бенефициентът е отговорен пред Договарящия орган за изпълнението на проекта. 

1.7. Бенефициентът гарантира, че условията, приложими към него по силата на  членове 1, 3, 4, 5, 6 и 14 се отнасят и до всички негови изпълнители. Той е длъжен да включи разпоредби в този смисъл в договорите, които сключва с тези лица.
2 Член 2 – Задължение за предоставяне на информация. Финансови и технически доклади

Бенефициентът трябва да предоставя на Договарящия орган и/или упълномощените от него лица, цялата изисквана информация относно изпълнението на проекта в срок от 15  работни дни от поискването й.

Ако Договарящият орган извършва текуща или последваща оценка на проекта, Бенефициентът се задължава да предостави на Договарящия орган и/или на лицата, упълномощени от него, цялата документация или информация, която би спомогнала за успешното провеждане на оценката, както и да му предостави правата за достъп, предвидени в член 14.4.

Страна по договора, извършила или възложила извършване на оценка в рамките на проекта, предоставя копие от доклада за оценката на другата страна. 

Бенефициентът   се задължават да изготвят междинни доклади и финален  доклад. Тези доклади се изготвят съгласно образец на Договарящия орган. Те се отнасят до проекта като цяло, без оглед на това каква част от него е финансирана чрез безвъзмездна финансова помощ. Докладите трябва да съдържат пълна информация за всички аспекти на изпълнението за описвания период.

 Докладите се изготвят на български език. 
За проекти със срок на изпълнение по-дълъг от 8 месеца, бенефициентите трябва да представят междинен технически доклад, след изтичане на първите шест месеца от изпълнението на проекта. 
За извършване на плащания съгласно чл. 13.1 на Договарящия орган се представя финален доклад  не по-късно от 60 дни след периода на изпълнение на проекта, както е посочено в член 2 от Договора. Към доклада се прилага опис на разходооправдателните документи, придружен с копия от същите за всички разходи, направени през периода, за който се отнася докладът. Копията на разходооправдателните документи се заверяват от Бенефициента и към тях се прилагат копия на документите, доказващи извършеното плащане. 
Ако Бенефициентът не предаде  доклади на Договарящия орган по указания в чл. 2.4 от настоящите Общи условия формат и в предвидения в член 2.5 от настоящите Общи условия срок не представи приемливо и изчерпателно писмено обяснение относно неизпълнението на това си задължение, Договарящият орган има право да прекрати договора по реда на член 11.2 а) и да изиска възстановяване на  вече платените суми.

3 Член 3 – Отговорност

Договарящият орган не носи отговорност за наранявания и/или вреди, нанесени на служителите и/или имуществото на Бенефициента по време на изпълнение на проекта или като последица от него. Договарящият орган не дължи обезщетения или допълнителни плащания извън предвидените по договора, свързани с подобни вреди и/или наранявания.

Бенефициентът поема цялата отговорност към трети лица, в това число и отговорност за вреди и наранявания от всякакъв характер, понесени от тези лица по време на изпълнение на проекта или като последица от него.  Договарящият орган не носи отговорност, произтичащата от искове или жалби вследствие нарушение на нормативни изисквания от страна на Бенефициента, неговите служители или лица, подчинени на неговите служители, или в резултат на нарушение на правата на трето лице.

4 Член 4 – Конфликт на интереси

Бенефициентът се задължава да предприеме всички необходими мерки за избягване на конфликт на интереси, както и да уведоми незабавно Договарящия орган относно обстоятелство, което предизвиква или може да предизвика подобен конфликт.

Конфликт на интереси е налице, когато безпристрастното и обективно изпълнение на функциите по договора на което и да е лице, е компрометирано поради причини, свързани със семейството, емоционалния живот, политическата или националната принадлежност, икономически интереси или други общи интереси, които то има с друго лице,  
5 Член 5 – Поверителност

При спазване на разпоредбата на член 14, Договарящият орган и Бенефициентът се задължават да запазят поверителността на всички поверително предоставени документи, информация или други материали, за срок не по-малко от десет години след извършването на последното плащане по проекта. Европейската комисия следва да има достъп до всички документи, оповестени на Договарящия орган, като поддържа същата поверителност.
При реализиране на своите правомощия Договарящият орган, Бенефициентът и Европейската комисия спазват изискванията за защита на  личните данни съобразно разпоредбите на приложимото национално законодателство.
6 Член 6 – Визуална идентификация
Бенефициентът се задължава да направи всичко необходимо за разгласяване на факта, че проектът се финансира или съфинансира от Европейския съюз. Предприетите за тази цел мерки трябва да са в съответствие с приложимите правила за информиране и публичност на външни дейности, предвидени и оповестени от Европейската комисия.
Всяка публикация на Бенефициента, под каквато и да е форма и в каквото и да е средство за осведомяване, в това число и Интернет, трябва да съдържа следното заявление: 


“Този документ е създаден с финансовата подкрепа на Програма ФАР на Европейския съюз. Цялата отговорност за съдържанието на документа се носи от 
< наименование на Бенефициента> и при никакви обстоятелства не може да се приема, че този документ отразява официалното становище на Европейския съюз и Договарящия орган.”

Във всички обяви или публикации, свързани с проекта, както и на конференции и семинари, Бенефициентът е длъжен да уточни, че проектът е получил финансиране от  Програма ФАР на Европейския съюз. 

Бенефициентът упълномощава Договарящия орган, националните одитиращи органи, Европейската комисия, Европейската служба за борба с измамите, Европейската сметна палата и външните одитори да публикуват неговото наименование и адрес, предназначението на отпуснатата безвъзмездна финансова помощ, максималния размер на помощта и съотношението на финансиране на допустимите разходи по проекта.   

Член 7 – Право на собственост/ползване на резултатите и закупеното оборудване
7.1.
Правото на собственост, включително правата на интелектуална и индустриална собственост върху резултатите от проекта, докладите и други документи, свързани с него, възникват за Бенефициента.

В частност, в случаите на придобиване на дълготрайни материални или нематериални активи в рамките на дейностите по Елемент 1 на проектите, тези активи могат да бъдат придобити като индивидуална собственост на водещата организация, или в съсобственост на водещата организация и всички или част от партньорите.
7.2. 
Независимо от разпоредбите на член 7.1 и при спазване на разпоредбата на член 5, Бенефициентът предоставя на Договарящия орган, националните одитиращи органи, Европейската комисия, Европейската служба за борба с измамите, Европейската сметна палата и външни одитори правото да ползват свободно и съобразно обхвата на проверката всички документи, свързани с проекта, независимо от формата им, при условие, че с това не се нарушават съществуващи права на интелектуална и индустриална собственост. 

ЧЛЕН 8 – ИЗМЕНЕНИЕ НА ДОГОВОРА
8.1.
Всякакви промени в текста на Договора, вкл. на приложенията към него, се правят в писмена форма посредством допълнително споразумение. 

Ако изменението е поискано от Бенефициента, той трябва да представи искането си на вниманието на Договарящия орган в едномесечен срок преди предвидената дата на  влизане на поправката в сила, освен ако са налице особени обстоятелства, надлежно обосновани от Бенефициента и приети от Договарящия орган.

8.2.
В случаите когато промяната в бюджета или описанието на проекта не засяга основната му цел, а финансовият ефект от нея се ограничава до прехвърляне на средства в рамките на един бюджетен раздел или промяна до 15 % между различни бюджетни раздели, която няма да попречи за постигане на планираните резултати, Бенефициентът има право да приложи промяната, за което писмено уведомява  Договарящия орган. 
Задължително се изисква  подписване на допълнително споразумение при промяна на първоначалните стойности на бюджетните раздели с повече от 15 %.  

Недопустими са промени в бюджета на договора, водещи до увеличаване на първоначално договорения процент и размер на безвъзмездната финансова помощ по договора и/или при превишаване на средствата по бюджетни пера, за които има нормативно определен процент. Недопустими са и промени в предварително заложените в бюджета наименования на бюджетните пера, с изключение на случаите, в които се налага коригиране на допуснати несъответствия между Приложение 1 към договора и бюджета.  
Промени на име, адреси, банкови сметки и обслужващи одитори/одиторски фирми подлежат само на уведомление. Договарящият орган има право да провери правосубектността на Бенефициента и на партньорите при смяна на името, да се противопостави на избора на банкова сметка или одиторска фирма. 

Договарящият орган има право да изиска смяна на одитора/одиторската фирма, поради съображения, станали известни след сключването на договора и поставящи под съмнение независимостта и професионализма на одитора/одиторската фирма.
8.3.
Сключено допълнително споразумение не може да има за цел или като резултат внасяне на изменения в договора, които биха поставили под въпрос решението за отпускане на безвъзмездната финансова помощ или биха представлявали нарушение на принципа на равнопоставеност на кандидатите. Увеличаване на максималния размер на безвъзмездната финансова помощ, предвиден в член 3.2 от Договора е недопустимо.
Член 9 – Прехвърляне на права и задължения по договора

Правата и задълженията по договора, включително относно плащания, свързани с него, не могат да бъдат прехвърляни или възлагани на трето лице без предварително писмено одобрение от Договарящия орган.

Член 10 – Срок за осъществяване на дейността, удължаване, спиране, извънредни обстоятелства и краен срок на договора

10.1.
Срокът за изпълнение на проекта е посочен в член 2 от Договора. Бенефициентът е длъжен да уведоми незабавно Договарящия орган за възникването на обстоятелства, които могат да възпрепятстват или забавят изпълнението на проекта. Бенефициентът може да поиска удължаване на срока за изпълнение на проекта не по-късно от един месец преди изтичането  му. Искането трябва да бъде мотивирано и придружено от всички обосноваващи го доказателства, необходими за вземане на решение за изменение на договора.

10.2.
Бенефициентът може да спре временно изпълнението на проекта изцяло или отчасти, ако възникнат извънредни обстоятелства, които правят продължаването му твърде трудно или рисковано. Бенефициентът следва да уведоми незабавно Договарящия орган за това, като приложи цялата необходима информация. 
Всяка от страните може да прекрати договора в съответствие с член 11.1. В случай, че договорът не бъде прекратен, Бенефициентът е длъжен да направи необходимото, за да намали до минимум срока на спиране на изпълнението и да го възобнови, щом обстоятелствата позволят това, както и да уведоми незабавно Договарящия орган за тези свои действия.

10.3.
Договарящият орган може да изиска от Бенефициента да спре временно изпълнението на проекта в цялост или отчасти, ако възникнат извънредни обстоятелства, които правят продължаването му твърде трудно или рисковано. 
Всяка от страните може да прекрати договора в съответствие с член 11.1. В случай, че договорът не бъде прекратен, Бенефициентът е длъжен да направи необходимото, за да намали до минимум срока на спиране на изпълнението и да го възобнови, щом обстоятелствата позволят това, с предварително писмено одобрение от страна на Договарящия орган.

10.4.
Срокът на изпълнение се удължава с толкова време, колкото е изгубено при временното спиране на изпълнението, без да се засяга възможността за внасяне на изменения в договора, необходими за адаптиране на проекта спрямо новите условия за изпълнение.

10.5.
Извънредно обстоятелство е всяка непредвидима изключителна ситуация или събитие, което е извън контрола на страните и не позволява на една от тях да изпълни задълженията си по договора, възникването му не може да се отдаде на грешка или небрежност от тяхна страна (или от страна на техните изпълнители, представители или служители) и не може да се преодолее при полагане на дължимата грижа. Страните не могат да се позовават на недостатъци в оборудването или материалите или закъснения при предоставянето им, на трудови спорове, стачки или финансови затруднения, като на обстоятелства, представляващи извънредно обстоятелство. Страните не отговарят за нарушение на задълженията си по договора, ако не са в състояние да ги изпълняват поради възникване на извънредно обстоятелство. Без да се засягат разпоредбите на членове 11.2 и 11.4., страната, засегната от извънредно обстоятелство, е длъжна да уведоми незабавно другата страна за възникването на извънредно обстоятелство, като посочи характера, вероятната продължителност и предвидимите последици от възникването му, както и да предприеме всички необходими мерки за ограничаване до минимум на възможните вредни последици.

10.6.  Задължениeто за плащане от страна на Европейската общност по  този Договор приключва 18 месеца след срока за осъществяване на дейността, посочен в член 2 от Договора, освен ако същият бъде прекратен по Член 11.

Договарящият орган следва да уведоми Бенефициента за всяко отлагане на крайната дата.
Член 11 – Прекратяване на договора

11.1.
Ако някоя от страните е на мнение, че договорът повече не може да се изпълнява ефективно, тя следва да се обърне за съгласуване към другата страна. Ако страните не постигнат споразумение за разрешаване на проблема, всяка от тях има право да прекрати договора с двумесечно писмено предизвестие, без задължение за изплащане на обезщетение, освен в случаите, в които Бенефициентът дължи предоставени му средства от безвъзмездната финансова помощ, които не са сертифицирани по надлежния ред. 

11.2.
Договарящият орган има право да прекрати Договора без предизвестие и без да изплаща каквито и да било обезщетения,  в случай че Бенефициентът:

a) неоснователно не изпълни някое от задълженията си по договора и/или приложенията към него и продължава да не го прави или не представя задоволително обяснение в срок от 10 работни дни, считано от датата на получаване на писменото уведомление за това;

б) е обявен в несъстоятелност, или спрямо него е открито производство по несъстоятелност или се намира в производство по ликвидация; ако се управлява от назначен от съда синдик, ако е сключил споразумение с кредиторите си за погасяване на задълженията си към тях, ако е преустановил дейността си; ако е страна по съдебни процедури, отнасящи се до описаните отношения или е в подобно положение, произтичащо от аналогична процедура, предвидена в националното законодателство;

в) е осъден с влязла в сила присъда или му е наложено административно наказание с влязло в сила наказателно постановление за престъпление или административно нарушение, свързано с професионалната му дейност, или е извършил виновно тежко нарушение на професионалните си задължения, доказано по надлежния ред;

г) е уличен в измама, корупционни действия, участие в престъпни организации или всякакви други неправомерни действия в ущърб на финансовите интереси на Европейските общности. Това условие се отнася и до партньорите, изпълнителите и представителите на Бенефициента; 

д) извърши промяна в правно-организационната си форма или предприеме преобразуване, освен ако предварително е уведомил Договарящия орган и последният е изразил писмено съгласие да продължи договорните отношения с новото или преобразуваното юридическо лице;

е) не спазва разпоредбите на членове 4, 9 и 14;

ж) декларира неверни или непълни данни с цел да получи безвъзмездната финансова помощ, предмет на договора, или представи доклади, които не отразяват действителното положение.

11.3. 

Договарящият орган има право да прекрати договора без предизвестие и без да дължи обезщетение и в случаите, когато основанията по чл. 11.2, б. “в”, “г” и “ж” са налице спрямо лицата, представляващи или управляващи  Бенефициента, когато той е юридическо лице. 

11.4. 
В случай на прекратяване на договора Бенефициентът има право да получи само такава част от безвъзмездната финансова помощ, която отговаря на изпълнената част от проекта, като се изключват разходите, свързани с текущи ангажименти, които следва да бъдат изпълнени след прекратяването на договора. За тази цел Бенефициентът следва да представи искане за плащане и финален доклад в съответствие с член 2.

11.5.
В случай на неправомерно прекратяване на договора от страна на Бенефициента  по реда на член 11.1 и в случаите, предвидени в член 11.2 т. а), г), д) и ж), Договарящият орган може да изиска изцяло или частично възстановяване на вече изплатените суми от безвъзмездната финансова помощ, съразмерно с тежестта на нарушенията, като даде на Бенефициента  възможност да изложи позицията си.

11.6.
Преди или вместо да прекрати договора по силата на разпоредбите на този член, Договарящият орган има право да вземе предпазни мерки, които се изразяват във временно прекратяване на плащанията без предизвестие.

11.7.
Настоящият договор се прекратява автоматично, ако в срок от три години след подписването му по него не са направени никакви искания за плащания от Бенефициента към Договарящия орган.
Член 12 – Допустими разходи

12.1  За да бъдат считани като допустими разходи по проекта, същите следва:
· да са необходими за изпълнението на проекта, да са заложени в договора и да отговарят на принципите за добро финансово управление - икономичност, ефикасност и ефективност на вложените средства;
· да са действително извършени от Бенефициента или неговите партньори в периода от сключването на договора до края на срока на изпълнението на проекта, посочен в чл. 2 от Договора. Това не засяга признаването на разходите за изготвяне на одиторски доклад за проверка на разходите; 
· да са действително платени не по-късно от датата на подаване от бенефициента на искането за финално плащане по проекта;
· да са отразени в счетоводната и данъчната документация на бенефициента или неговите партньори и да могат да се установят и проверят, и да бъдат подкрепени от оригинални разходооправдателни документи. 
12.2 Признават се следните разходи на Бенефициента и неговите партньори:

· разходи за консултантски услуги, предоставени от външни за клъстера и техните членове лица, свързани с изпълнение на допустими дейности;

· разходи за сертификация/тестване от упълномощен сертифициращ орган; 

· разходи за закупуване на допустимо оборудване, софтуер, патенти, лицензи, ноу-хау, включително разходите за доставка, инсталиране, тестване и въвеждане в експлоатация на оборудването/софтуера; 

· разходи, свързани с предоставяне на обучения от външни за клъстера обучителни организации. В случаите на професионално обучение същото следва да е предоставено от акредитирана от НАПОО за това организация; 

· разходи, свързани с предоставяне на обучения от партньор(и) по проекта, като в случаите на професионално обучение, същото следва да е извършено от партньор, акредитиран от НАПОО, а в случаите на обучение за мениджмънт - да е извършено от партньор, имащ такъв предмет на дейност. В този случай ще се признават за допустими в обичайните размери само следните видове разходи:

· разходи за възнаграждения на преподаватели (включително здравни и осигурителни вноски, свързани с възнаграждението, които са за сметка на работодателя), 

· разходи за наем на помещения и обучителна техника и оборудване, 

· разходи за обучителни материали;
· разходи, свързани с изпълнението на външни услуги за извършването на приложни изследвания и развойна дейност; 

· разходи, свързани с извършването на приложни изследвания и развойна дейност, осъществявани от партньор(и) по проекта, представляващи научноизследователски организации или висши учебни заведения. В този случай, ще се признават за допустими в обичайните размери само следните видове разходи:

· разходи за възнаграждения на научноизследователския персонал, участващ в конкретната НИРД  (включително здравни и осигурителни вноски, свързани с възнаграждението, които са за сметка на работодателя), 

· разходи за консумативи и материали за провеждане на изследванията и развойната дейност;
· разходи за визуализация на помощта и одит.

12.3 Не се признават за допустими следните разходи:

· дългове и вноски за покриване на загуби и дългове;

· дължими лихви;

· дейности, вече финансирани по друг повод;

· загуби от обмяна на валута;

· данъци, включително ДДС;

· принос в натура; 

· дължим кредит към трети страни;

· закупуване или наемане на превозни средства (коли, камиони или подобни);

· закупуване на оборудване втора употреба;

· разходи, извършени преди сключването на договора за предоставяне на безвъзмездна финансова помощ.

Член 13 – Плащания и лихви върху просрочени плащания

13.1. Договарящият орган извършва плащанията в съответствие с предвиденото в член 4 от Договора  , а именно:

Вариант 1:

· авансова вноска в размер до 80% от договорената безвъзмездна финансова помощ, съгласно член 4 от Договора, в срок от 60 дни след представяне от Бенефициента до Договарящия орган на следните документи:

-  копие на Договора, подписан от двете страни,
· искане за плащане, съгласно образец, и
· фактура за авансовата сума, и

· финансова идентификационна форма, съгласно образец, и

· банкова гаранция за сумата на авансовото плащане, съгласно образец – Приложение VІ..
· остатъкът – в срок от 60 дни след като Договарящият орган одобри финалния доклад, придружен от:

-  искане за плащане на остатъка, съгласно образец, и

- фактура за остатъка, и

· финансова идентификационна форма, съгласно образец, и

· одиторски доклад по договор за безвъзмездна финансова помощ, 
Вариант 2:

Безвъзмездната финансова помощ се изплаща на Бенефициента от Договарящия орган с еднократно плащане в срок от 60 дни след одобряване на финалния доклад от Договарящия орган, придружен от:

· искане за плащане, съгласно образец, и
· фактура, и
· финансова идентификационна форма, съгласно образец, и

· одиторски доклад по договор за безвъзмездна финансова помощ, 
13.2. 
Всички доклади и придружаващите ги документи, представляващи основание за плащане, се считат за одобрени, ако Договарящият орган не изпрати писмено възражение до Бенефициента, в срок от 60 работни дни от получаването им.
Договарящият орган може да спре срока за одобряване на даден доклад, като уведоми Бенефициента, че докладът не може да бъде одобрен и намира за необходимо да извърши допълнителни проверки. В такива случаи Договарящият орган може да изиска разяснения, поправки или допълнителна информация, които трябва да бъдат представени в срок от 10 работни дни от получаване на искането от страна на Бенефициента. Срокът за одобрение на доклада започва да тече отново от датата, на която е получена изискваната информация..
13.3. 
Сроковете за извършване на плащанията, предвидени в член 13.1 изтичат в деня на нареждането на дължимата сума от банковата сметка на Договарящия орган по банковата сметка на Бенефициента. Без да се накърнява правилото на член 11.6, Договарящият орган има право да спре този срок, като уведоми Бенефициента, че искането за извършване на плащане е неприемливо поради факта, че заявената сума е недължима или поради това, че не са представени подходящи разходооправдателни документи, или защото намира за необходимо да предприеме допълнителни проверки, вкл. проверки на място, за да се увери, че посочените разходи са допустими. Срокът за плащане започва да тече отново от датата, на която е регистрирано надлежно попълнено искане за плащане.
13.4. 
След изтичането на посочения срок Бенефициентът има право да предяви иск за изплащане на обезщетение за забавено плащане в размер на законната лихва за периода на просрочието. 

13.5. 
Доклад за външен одит на счетоводната документация по проекта, изготвен от сертифициран одитор (лицензиран експерт-счетоводител)/одиторска фирма, се прилага към всяко искане за изплащане на остатъка. 

За всяко искане за плащане одиторът проверява дали декларираните от Бенефициента разходи са действително направени, точни и допустими в съответствие с договора, и изготвя одиторски доклад.
Бенефициентът предоставя на одитора пълен достъп, съгласно член 14.4.

Докладът за одит, придружаващ искането за финално плащане, обхваща всички разходи по проекта. На база на този доклад, Договарящият орган определя общите допустими разходи и приспада платената авансова сума (ако има такава), включително натрупаната лихва.

13.6. 
Авансовите суми, изплащани от Договарящия орган, се превеждат в банкова сметка на Бенефициента по проекта, посочена във формуляра за финансова идентификация и позволяваща проследяване на натрупаната лихва.
13.7. 
Договарящият орган извършва плащанията в евро, съобразно разпоредбите на договора. Всички разходи, извършени в лева, следва да бъдат преизчислени при курс 1 евро = 1.95583 лв.
13.8. 
Всички лихви по банковата сметка на Бенефициента, открита само за целите на проекта и посочена във формуляра за финансовата идентификация, или евентуални приходи и/или други печалби по смисъла на чл. 15.2, генерирани по време на изпълнението на проекта, натрупани върху средства, изплатени от Договарящия орган на Бенефициента, се описват и се приспадат от финалното плащане до размера на дължимата сума или се възстановяват на Договарящия орган, в случаите, когато ги надхвърлят. 

Член 14 – Счетоводна документация и технически и финансови проверки

14.1. 
Бенефициентът трябва да води точна и редовна документация и счетоводни отчети, отразяващи изпълнението на проекта, използвайки подходяща счетоводна система за документация и счетоводство. Тези системи могат да са неразделна част от текущата счетоводна система на Бенефициента или допълнение към нея. Тази система следва да се прилага в съответствие с националното законодателство. Счетоводните отчети и разходите, свързани с проекта, трябва да подлежат на ясно идентифициране и проверка. 

14.2. 
В случаите, когато Бенефициентът избере схема на плащане по договора, включваща авансово плащане, той се задължава да открие и поддържа отделна банкова сметка или отделна партида към наличната му банкова сметка само за нуждите на проекта като гарантира, че генерираните лихви по нея могат да бъдат проследими и доказани, както и, че информацията по банковата сметка ще позволи лесното идентифициране и проследяване на  разходите до и в счетоводните му системи. Счетоводните отчети трябва да съдържат данни за натрупаните лихви върху средствата, изплатени от Договарящия орган.

14.3. 
Бенефициентът трябва да гарантира, че данните, посочени във финалните доклади, предвидени в член 2, отговарят на тези в счетоводната система и документация и са налични до изтичане на сроковете за съхранение на документацията.

14.4. 
Бенефициентът е длъжен да допуска Договарящият орган, националните одитиращи органи, Европейската комисия, Европейската служба за борба с измамите, Европейската сметна палата и външни одитори, да проверяват, посредством проучване на документацията му или проверки на място, изпълнението на проекта, и да проведат пълен одит, при необходимост, въз основа на разходооправдателните документи, приложени към счетоводните отчети, счетоводната документация и други документи, свързани с финансирането на проекта. 
Освен това, Бенефициентът е длъжен да допусне Договарящият орган, националните одитиращи органи, Европейската служба за борба с измамите и външни одитори,. да извършат проверки и инспекции на място в съответствие с процедурите, предвидени в законодателството на Европейската общност за защита на финансовите интереси на Европейските общности срещу измами и други нарушения и приложимото национално законодателство.
За тази цел Бенефициентът се задължава да предостави на служителите или представителите на Договарящият орган,  на националните одитиращи органи, Европейската комисия, Европейската служба за борба с измамите и Европейската сметна палата, както и на външни одитори, достъп до местата, където се осъществява проектът, в това число и достъп до неговите информационни системи, както и до всички документи и бази данни, свързани с финансово-техническото управление на проекта, както и да направи всичко необходимо, за да улесни работата им. Достъпът, предоставен на служителите или представителите на Договарящия орган, националните одитиращи органи, Европейската комисия, Европейската служба за борба с измамите, Европейската сметна палата и външните одитори, трябва да бъде поверителен спрямо трети страни без накърняване на публично-правните им задължения. Документите трябва да се съхраняват на достъпно място и да са картотекирани по начин, който улеснява проверката, а Бенефициентът следва да уведоми Договарящия орган за точното им местонахождение.

14.5. 
Бенефициентът гарантира, че правата на Договарещия орган, националните, националните одитиращи органи, Европейската комисия, Европейската служба за борба с измамите, Европейската сметна палата и външните одитори, да извършват одити, проверки и проучвания, ще се упражняват равноправно, при еднакви условия и в съответствие с еднакви правила и по отношение на неговите партньори и подизпълнители. Когато партньор или подизпълнител на Бенефициента е международна организация, се прилагат споразумения за проверки, сключени между тази организация и Европейската комисия.

14.6. 
Срокът за съхранение на всички разхооправдателни документи и други документи с доказателствена стойност е седем години.

14.7. 
Освен докладите, предвидени по Член 2, документите съгласно Член 14.4 и чл.14.5 включват:

· Счетоводни отчети (компютърни или изготвени на ръка) от системата за счетоводно отчитане на Бенефициента, като напр. главната счетоводна книга, книги с подсметки, ведомости за заплати, регистри за дълготрайните активи и друга счетоводна информация, която има отношение;

· Документи, доказващи поети задължения, като например договори и заявки по образец;

· Документи, доказващи предоставяне на услуги, като напр. одобрени доклади, графици, доказателства за посещаване на курсове за обучение (включително документация в тази връзка и получени сертификати и пр.);

· Документи, доказващи получаването на стоки, като например снабдителни документи от доставчици;

· Доказателства за приключени работи, като приемателни протоколи;

· Доказателства за закупуване, като фактури и квитанции ;

· Доказателства за плащане, като фискални бонове, банкови извлечения, дебитни известия, документи за уреждане на плащанията от страна на изпълнител и пр.

Член 15 – Окончателен размер на финансирането, предоставено от Договарящия орган

15.1. 
Общата сума, която Договарящият орган ще изплати на Бенефициента, не може да надвишава максималния размер на помощта, предвиден в член 3.2 от Договора. 

15.2. 
Бенефициентът приема, че безвъзмездната финансова помощ не може при никакви обстоятелства да му носи печалба и трябва да бъде ограничена до сумата, необходима за възстановяване на разходите по проекта след приспадане на генерираните при изпълнение на проекта приходи. Под печалба се разбира превишението на приходите над разходите по конкретния проект към момента на подаване на искането за балансово плащане. 

15.3. 
Размерът на безвъзмездната финансова помощ по договора е дължим до размера на признатите допустими разходи по чл. 12 от настоящите Общи условия. Извършените от Бенефициента недопустими разходи не подлежат на възстановяване.
15.4. В случай, че признатите общо разходи в края на проекта са по-малко от предварително заложените общи разходи, посочени в член 3.1 от Договора, приносът на Договарящия орган следва да се намали до сумата,  получена чрез прилагане на процента по член 3.2 от Договора. 
15.5. 
Освен това, и без ущърб на правото да прекрати Договора съгласно Член 11.2 от настоящите Общи условия, Договарящият орган има право, чрез надлежно обосновано решение в случаите, когато проектът не се изпълнява или изпълнението му е с ниско качество, изпълнява се отчасти или със закъснение, да намали предварително предвидената безвъзмездна финансова помощ, съобразно действителното изпълнение на проекта при условията на настоящия Договор.

Член 16 – Възстановяване

16.1. 
Бенефициентът се задължава да възстанови на Договарящия орган всички авансови средства, платени в повече от признатите разходи, в срок от 10 дни от получаването на искане за това.

16.2. 
В случай, че Бенефициентът не върне изисканите суми в срока, определен в чл. 16.1, Договарящия орган има право на обезщетение за забавено плащане в размер на законовата лихва за периода на просрочието. 
16.3. 
Сумите, подлежащи на възстановяване от Бенефициента, могат да бъдат прихванати от всякакви суми, дължими от Договарящия орган на Бенефициента. Тази разпоредба не накърнява правото на страните да договорят разсрочено плащане. 

16.4. 
Банковите такси, свързани с връщането на дължими суми на Договарящия орган, са изцяло за сметка на Бенефициента.

Член 17 – Приложим закон и уреждане на спорове

17.1.
По отношение на настоящия договор се прилага законодателството на Република България.

17.2.
Страните са длъжни да положат всички усилия, за да постигнат уреждане на възникнали между тях спорове по взаимно съгласие. Всяка от страните е длъжна да отговори в срок от 5 работни дни на искане на другата страна за  уреждане на възникнал спор по взаимно съгласие. След изтичането на този срок, или ако опитите за уреждане на спора не са довели до резултати в срок от 20 работни дни от датата на първото искане, всяка от страните може да уведоми другата, че смята процедурата за неуспешна.
17.3.    При неуреждане на спора по взаимно съгласие, всяка от Страните има право да сезира компетентния за това съд.

